Nariadenie Komisie (EHS) č. 2723/90
z 24. septembra 1990,
ktorým sa číselné znaky zavedené podľa nomenklatúry Spoločného colného sadzobníka, platnej ku dňu 31. decembra 1987, nahrádzajú číselnými znakmi, ktoré sa zavádzajú na základe kombinovanej nomenklatúry v určitých nariadeniach týkajúcich sa zatrieďovania tovaru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a Spoločnom colnom sadzobníku [1], naposledy zmenené a doplnené nariadením (EHS) č. 2472/90 [2], najmä na jeho článok 15,
keďže nariadením Rady (EHS) č. 950/68 z 28. júna 1968 o Spoločnom colnom sadzobníku [3], zrušeným nariadením (EHS) č. 2658/87, sa zaviedla nomenklatúra Spoločného colného sadzobníka vychádzajúca z dohovoru z 15. decembra 1950 o nomenklatúre na zatrieďovanie tovaru do colných taríf;
keďže Komisia prijala viacero nariadení týkajúcich sa zatrieďovania tovaru v rámci nomenklatúry Spoločného colného sadzobníka, vychádzajúcich z nariadenia (EHS) č. 97/69 Rady zo 16. januára 1969 o opatreniach, ktoré sa majú prijať v záujme jednotného uplatňovania nomenklatúry Spoločného colného sadzobníka [4], zrušeného nariadením (EHS) č. 2658/87;
keďže nariadením (EHS) č. 2658/87 sa zaviedla nomenklatúra tovaru pod názvom kombinovaná nomenklatúra, ktorá súčasne vyhovuje požiadavkám Spoločného colného sadzobníka i štatistike zahraničného obchodu spoločenstva a vychádza z Medzinárodného dohovoru o harmonizovanom systéme opisu a číselného označovania tovaru, ktorým sa nahrádza dohovor z 25. decembra 1950;
keďže v článku 15 ods. 1 nariadenia (EHS) č. 2658/87 sa ustanovuje, že číselné znaky a opisy tovaru, ktoré sa zaviedli podľa kombinovanej nomenklatúry, majú nahradiť číselné znaky a opis tovaru podľa nomenklatúry Spoločného colného sadzobníka, platného ku dňu 31. decembra 1987;
keďže tieto nariadenia, ktoré majú ešte stále praktický význam a ktorých transpozícia si nevyžiada žiadne podstatné zmeny, by sa mali v tomto zmysle zmeniť, čím sa doplní počiatočný sled nariadení, ktoré sa prijali nariadením Komisie (EHS) č. 646/89 [5],
PRIJALA TOTO NARIADENIE:
Článok 1
V nariadeniach, ktoré sa uvádzajú v stĺpci 1 prílohy, ktoré sa vzťahujú na tovar opísaný v stĺpci 2, číselné znaky vychádzajúce z nomenklatúry Spoločného colného sadzobníka v stĺpci 3 sa nahrádzajú číselnými znakmi vychádzajúcimi z kombinovanej nomenklatúry uvedenej v stĺpci 4.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. septembra 1990